钦定古今图书集成/明伦汇编/氏族典/第189卷 > 萧惠
## 钦定古今图书集成/明伦汇编/氏族典/第189卷 > 萧惠

按《辽史萧惠传》：“惠字伯仁，小字脱古思，淳钦皇后弟
阿古只五世孙。初以中宫亲，为国舅详稳，从伯父排
押征高丽，以军律整肃闻，授契丹行宫都部署。开泰
二年，改南京统军使。未几，为右夷离毕，加同中书门
下平章事。朝议以辽东重地，非勋戚不能镇抚，乃命
惠知东京留守事，改西北路招讨使，封魏国公。惠为”
招讨累年，屡遭侵掠，士马疲困，左迁南京侍卫亲军
马步军都指挥使，寻迁南京统军使。兴宗即位，知兴
中府，历顺义军节度使、东京留守、西南面招讨使，加
开府仪同三司、检校太师，兼侍中，封郑王，赐“推诚协
谋竭节功臣。”重熙六年，复为契丹行宫都部署，加守
太师，徙王赵，拜南院枢密使，更王齐，进王韩。十二年，
兼北府宰相，同知元帅府事，又为北枢密使。十七年，
尚帝姊秦晋国长公主，拜驸马都尉。明年，帝征夏国，
惠自河南进战舰粮船。既入敌境，诸将咸请备不虞，
惠曰：“无故设备，徒自弊耳。”数日，我军未营，候者报夏
师至，麾下不及甲而走，追者射惠几不免，军士死伤
尢众。师还，以惠子慈氏奴殁于阵，诏释其罪。十九年，
请老，许之，封魏国王。清宁二年薨，年七十四。弟虚列，
武定军节度使。二子：慈氏奴、兀古匿。兀古匿终北府
宰相。